GIMNAZIJA VUKOVAR

Skype sat iz kemije

VUKOVAR - Da učiti kemiju može biti zabavno dokazali su vukovarski gimnazijalci, jer u njihovoj je školi održan Skype sat iz kemije pod vodstvom prof. Kristine Kristek.

– Ove smo godine počeli suradnju s Odjelom za kemiju Sveučilišta J.J. Strossmayera iz Osijeka tako što smo početkom godine organizirali posjet fakultetu desetero naših učenika. Učenici su se iznenadili vidjevši opremljenost njihovih laboratorija i srdačnost profesora i asistenata. To nam je dalo ideju da pokušamo organizirati Skype sat iz kemije gdje bi i ostali mogli vidjeti kako je to studirati kemiju i pritom naučiti nešto od studenata. Zahvaljujući doc.dr.sc. Mireli Samardžić s Odjela za kemiju to smo i ostvarili. Održavanje sata zahtijevalo je veliku pripremu s obje strane, ali kada smo ostvarili svoj cilj i vidjeli kako su studenti i učenici dobro reagirali na taj oblik nastave, znali smo da se trud isplatio – rekla je prof. Kristek. Studentice Odjela za kemiju osječkog Sveučilišta, Marinela Ižaković i Lucija Kranjčec i njihove mentorice doc.dr.sc. Samardžić i asistentica Mateja Hajduković, gimnazijalcima su demonstrirale pokus Titracija natrijeve lužine klorovodičnom kiselinom i pokazale kako je zanimljivo studirati kemiju.

Tumačile su pojmove iz kemije, upoznale učenike s aparaturom i kemikalijama, prošetale kamerom po praktikumu i pojašnjavale što sadrži njihov odlično opremljen laboratorij.

– Online učenje našim je učenicima uvijek zanimljivo. Ono omogućava izravnu interakciju sa sugovornicima s druge strane i daje mogućnost promatranja prostora koji nismo u mogućnosti vidjeti uživo – kazala je prof. Kristek, dodavši da je to samo početak i će takav oblik nastave u budućnosti koristiti sve češće, što će im omogućiti nova i još modernija oprema koju će škola ove godine dobiti kroz CARNetov projekt e-škole.S.Butigan